У ноћи (Христина Ристић)
Понекад само, у лепој ноћи
Кад звезде трепте у меком сјају,
Диже се спомен на прошле дане,
И губи зра̂ком у уздисају...

Понекад само, у тихој ноћи,
Кад славуј спава на крилу ружи,
Кад цвет са цветом у тихом санку
За сјајним другом, за сунцем тужи.

А зраком тамним наоколо туди,
Бију се буре скривених страсти,
И срце срцу љубећи лети,
Уз пламен жарки чудесни сласти.

... Тад душа моја гоњена жудњом
Поноса ланце са себе скида,
И лети твојој, на жељи својој,
Да јој се срцем другарски да!...

1889.
Јунија

Извор 
1896. Босанска вила, лист за забаву, поуку и књижевност. Година 11, број 1, стр. 6.

Христина Ристић